Нагадаю, што ў адпаведнасці з распараджэннем кіраўніцтва краіны возера Бабровіцкае перададзена НП “Белавежская пушча” для вядзення прамысловага рыбалоўства і арганізацыі платнай аматарскай лоўлі, філіялам якога мы з’яўляемся. Не згодны з тым, што жыхары Бабровічаў абмежаваны: так, мясцовыя жыхары маюць 50-працэнтную скідку на аматарскую лоўлю рыбы на возеры. Паўтаруся: жыхары Бабровічаў, а не, як кажуць, кум, брат, сват, якія пражываюць у Брэсце, Пінску, Лунінцы ці ўвогуле ў другой краіне. Магчыма, мясцовыя жыхары лічаць сябе пакрыўджанымі ў выніку дзейнасці нашай гаспадаркі, але, з другога боку, не забывайце, што мы праводзім зарыбленне вадаёма, ачышчаем яго ад бруду, які пакідаюць на берагах і жыхары вёскі… Часта сутыкаемся з фактамі браканьерства, што на сумленні менавіта жыхароў Бабровічаў, здымаем сотні метраў сетак, якія ставяць ноччу, а магчыма, і днём.